b'\n_START_ARTICLE_\nIvan Jenko (zdravnik)\n_START_SECTION_\n\xc5\xbdivljenjepis\n_START_PARAGRAPH_\nJenko je leta 1896 diplomiral na gra\xc5\xa1ki medicinski fakulteti. \xc5\xbde kot \xc5\xa1tudent se je zaposlil v ljubljanski bolni\xc5\xa1nici na kirur\xc5\xa1kem odelku, kjer je nato od leta 1897 do 1907 postal asistent kirurga E. \xc5\xa0lajmerja. Leta 1907 je postal vodja medicinskega oddelka, ga preimenoval v interni oddelek in ga vodil do upokojitve 1935._NEWLINE_Jenko je bil utemeljitelj interne medicine in pobudnik ter med za\xc4\x8detniki medicinskega \xc5\xa1tudija na Slovenskem. Medicinska fakulteta v Ljubljani ga je 1945 izvolila za svojega prvega \xc4\x8dastnega profesorja.\n_START_SECTION_\nDelo\n_START_PARAGRAPH_\nJenko je delo na interem oddelku organiziral po sodobnih na\xc4\x8delih, utemeljil posvetovalno povezanost z drugimi medicinskimi strokami ter ustanovil samostojna odseka za tuberkulozo in nalezljive bolezni. Uvajal je nove pridobitve diagnostike in zdravljenja (hematolo\xc5\xa1ki, in biokemi\xc4\x8dni laboratorij, elektrokardiografija, fizikalno zdravljenje, insulinsko zdravljenje). Vpeljal je dnevne strokovne konference za oddel\xc4\x8dne zdravnike in praktikante bolni\xc5\xa1nice, enkrat na teden pa za zunanje zdravnike ter skrbel podiplomsko izobra\xc5\xbeevanje zdravnikov.'